Document ID: 32013R0679

REGOLAMENT TAL-KUNSILL (UE) Nru 679/2013
tal-15 ta’ Lulju 2013
li jistabilixxi l-koeffiċjenti korrettivi applikabbli mill-1 ta’ Lulju 2011 sat-30 ta’ Ġunju 2012 u l-koeffiċjenti korrettivi applikabbli mill-1 ta’ Lulju 2012 għar-remunerazzjonijiet tal-uffiċjali, l-aġenti temporanji u l-aġenti kuntrattwali tal-Unjoni Ewropea li jkunu assenjati f’pajjiżi terzi
IL-KUNSILL TAL-UNJONI EWROPEA,
Wara li kkunsidra t-Trattat dwar il-Funzjonament tal-Unjoni Ewropea,
Wara li kkunsidra r-Regolamenti tal-Persunal tal-Uffiċjali u s-sistema applikabbli għal impjegati oħrajn tal-Unjoni Ewropea, stabbiliti permezz tar-Regolament tal-Kunsill (KEE, Euratom, KEFA) Nru 259/68 (1), u b’mod partikolari l-ewwel paragrafu tal-Artikolu 13, tal-Anness X tiegħu,
Wara li kkunsidra l-proposta tal-Kummissjoni Ewropea,
Billi:
(1)
Jeħtieġ li jiġi kkunsidrat l-iżvilupp tal-għoli tal-ħajja fil-pajjiżi terzi u li għalhekk jiġu ffissati l-koeffiċjenti korrettivi applikabbli mill-1 ta’ Lulju 2011 sat-30 ta’ Ġunju 2012 u mill-1 ta’ Lulju 2012 għar-rimunerazzjonijiet imħallsa fil-munita tal-pajjiż tax-xogħol tagħhom, għall-uffiċjali, l-aġenti temporanji u l-aġenti b’kuntratt tal-Unjoni li jaħdmu fil-pajjiżi terzi.
(2)
Il-koeffiċjenti korrettivi li kienu s-suġġett ta’ ħlas fuq il-bażi tar-Regolament tal-Kunsill (UE) Nru 964/2011 (2) jistgħu jwasslu għal aġġustamenti pożittivi jew negattivi fir-remunerazzjonijiet, b’effett retroattiv.
(3)
Għandu jsir provvediment għall-ħlas ta’ arretrati fil-każ ta’ żidiet fir-remunerazzjonijiet minħabba l-koeffiċjenti korrettivi l-ġodda.
(4)
Għandu jsir provvediment għall-irkupru tas-somom imħallsa żejda fl-eventwalità ta’ tnaqqis fil-ħlas b’riżulat ta’ peżati ġodda għall-perjodu taż-żmien bejn l-1 ta’ Lulju 2011 u d-data tad-dħul fis-seħħ ta’ dan ir-Regolament.
(5)
Għandu jsir provvediment għal kull tali rkupru biex ikun ristrett għal perjodu ta’ mhux aktar minn sit xhur qabel ud-data tad-dħul fis-seħħ ta’ dan ir-Regolament,
ADOTTA DAN IR-REGOLAMENT:
Artikolu 1
1. B’effett mill-1 ta’ Lulju 2011 sat-30 ta’ Ġunju 2012, il-koeffiċjenti korrettivi applikabbli għar-remunerazzjonijiet tal-uffiċjali, l-aġenti temporanji u l-aġenti kuntrattwali tal-Unjoni li jkunu assenjati f’pajjiżi terzi u jkunu mħallsa fil-munita tal-pajjiż fejn ikunu assenjati, huma dawk stipulati fl-Anness I.
2. B’effett mill-1 ta’ Lulju 2012, il-koeffiċjenti korrettivi applikabbli għar-remunerazzjonijiet tal-uffiċjali, l-aġenti temporanji u l-aġenti kuntrattwali tal-Unjoni li jkunu assenjati f’pajjiżi terzi u jkunu mħallsa fil-munita tal-pajjiż fejn ikunu assenjati, huma dawk stipulati fl-Anness II.
3. Ir-rati tal-kambju użati għall-kalkolu ta’ dawn ir-rimunerazzjonijiet għandhom ikunu stabbiliti skont ir-Regolament (UE, Euratom) Nru 966/2012 tal-Parlament Ewropew u tal-Kunsill tal-25 ta’ Ottubru 2012 dwar ir-regoli finanzjarji applikabbli għall-baġit ġenerali tal-Unjoni u li jħassar ir-Regolament tal-Kunsill (KE, Euratom) Nru 1605/2002 (3) u għandhom jikkorrispondu mar-rati applikabbli fl-1 ta’ Lulju 2011 u l-1 ta’ Lulju 2012 rispettivament.
Artikolu 2
1. L-istituzzjonijiet għandhom iħallsu l-arretrati fil-każ ta’ żieda fir-remunerazzjoniminħabba l-applikazzjoni tal-koeffiċjenti korrettivi stipulati fl-Annessi I u II.
2. L-istituzzjonijiet għandhom jagħmlu aġġustamenti retroattivi negattivi fuq ir-rimunerazzjoni fl-eventwalità ta’ tnaqqis fir-rimunerazzjoni b’ riżultat tal-koeffiċjenti korrettivi stipulati fl-Annessi I u II, għall-perjodu bejn l-1 ta’ Lulju 2011 u d-data tad-dħul fis-seħħ ta’ dan ir-Regolament.
L-aġġustamenti retrospettivi li jinvolvu l-irkupru tas-somom imħallsa żejda għandhom ikunu ristretti għal perjodu taż-żmien ta’ sitt xhur qabel id-data tad-dħul fis-seħħ ta’ dan ir-Regolament. L-irkupru għandu jiġi mifrux fuq mhux iktar minn tnax-il xahar minn din id-data.
Artikolu 3
Dan ir-Regolament għandu jidħol fis-seħħ fil-jum tal-pubblikazzjoni tiegħu f’Il-Ġurnal Uffiċjali tal-Unjoni Ewropea.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussell, il-15 ta’ Lulju 2013.

Labels: 9
5
15